Imtella' Lulju 12, 2021 Rapport: Fiorella Pace Sitt sigħat wara li ġew inkurunati champions Ewropej tal-futbol f'Londra, it-tim Taljan irritorna Ruma bit-trofew tal-UEFA Euro 2020. Lejl ta' ċelebrazzjonijiet kbar fl-Italja wara rebħa drammatika f'Wembley Stadium. Mhux fl-Italja biss il-partitarji nfexxew f'ċelebrazzjonijiet spontanji fit-toroq, iżda wkoll f'Malta. Mijiet ħarġu jiċċelebraw ir-rebħa li għamel it-tim nazzjonali Taljan wara l-finali storika bejn l-Ingilterra u l-Italja. L-Italja rebħu l-Euro 2020 meta għelbu lill-Ingilterra 4-3 bl-għoti tal-penalties wara li l-iskor sal-120 minuta baqa' ta' 1-1 f'partita li ntlagħbet f'Wembley Stadium f'Londra quddiem maġġoranza assoluta ta' partitarji Ingliżi. Malli l-goalkeeper Taljan Gianluigi Donnarumma laqa' l-penalty deċisiv tal-player Ingliż ta' 19-il sena, Saka, l-eċċitament tal-partitarji tat-tim nazzjonali Taljan inbidel f'ċelebrazzjonijiet kbar fil-grawnd u lil hinn. Mindu ttrijonfaw bit-tazza tad-dinja fl-2006, din hi l-ewwel rebħa prestiġjuża għat-tim Taljan, u t-tieni waħda fil-kampjonat Ewropew f'aktar minn ħamsin sena. Dan is-sentiment kien rifless f'pajjiżna wkoll, mit-Taljani f'Malta u mill-partitarji Maltin tal-Azzurri, li splodew f'dillirju ta' ferħ u ċelebrazzjonijiet. Il-qofol ntlaħaq f'Tas-Sliema u San Ġiljan. It-Tnejn filgħodu TVM tkellem ma' Maltin, Taljani u Ingliżi li segwew il-finali. L-ambaxxatur Taljan għal Malta, Fabrizio Romano, wera s-sodisfazzjon għar-rebħa ta' pajjiżu. L-Ambaxxatur Fabrizio Romano qal li fid-dawl ta' dak li għaddiet minnu l-Italja fl-aħħar sena u nofs minħabba l-Covid 19, ir-rebħ tal-Euro 2020 serviet ukoll biex tgħolli l-moral tat-Taljani. Għat-Taljani din is-sena din hi t-tieni ferħa, wara li f'Mejju li għadda l-grupp Maneskin rebaħ il-Eurovision Song Contest bil-kanzunetta Zitti e Buoni.